Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 2 Pv 566/14/6606	Lučenec, 13.4.2015
EEČ : 2-47-41-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Lučenec
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec mal. syna XXXXX, nar. 09.07.2009, hoci bol právoplatným rozsudkom Okresného súdu v Lučenci č. k. 6P 120/2012 zo dňa 05.10.2012 zaviazaný k plateniu výživného mesačne sumou 30 % zo sumy životného minima,  počnúc dňom 01.10.2012 vždy do 20-teho dňa toto ktorého mesiaca vopred k rukám matky dieťaťa XXXXX, nar. XXXXX, takto uloženú povinnosť, riadne pravidelne a v plnej výške neplnil v Lučenci a inde a za obdobie od 01.12.2012 doposiaľ, matke dieťaťa XXXXX na výživnom dlhoval celkovú sumu 702,28,- €,

lebo zanikla trestnosť činu

Odôvodnenie:
	Proti obvinenému XXXXX bolo vyšetrovateľom PZ, OR PZ, OKP v Lučenci vedené trestné stíhanie pre prečin zanedbania povinnej výživy podľa § 207 odsek 1, 3 písmeno b) Trestného zákona na tom skutkovom základe, ktorý je uvedený vo výrokovej časti tohto uznesenia. 

Po ukončení skráteného vyšetrovania vyšetrovateľ PZ predložil vyšetrovací spis spolu s návrhom na zastavenie trestného stíhania v zmysle § 215 ods. 1 písm. h) Trestného poriadku s poukazom na ustanovenie § 86 odsek 1 písm. a) Trestného zákona. Po preskúmaní vyšetrovacieho spisu som zistila, že predmetný návrh je dôvodný.
	
Obvinený XXXXX vo svojej prvej výpovedi dňa 11.02.2015 uviedol, že si je vedomý vyživovacej povinnosti voči maloletému synovi XXXXX, Doznal, že výživné neplatil pravidelne a predovšetkým ho neplatil šekom. Uviedol, že peniaze dával manželke do rúk, avšak nemá o tom žiadny doklad. Žije len z príležitostných prác, pričom v súčasnosti má uzavretú dohodu s firmou GEO LOGISTIKA, s. r. o. XXXXX. Jeho mesačný príjem závisí od toho, koľko má odrobených hodín, avšak je to len okolo 30 €. Dňa 24.03.2015 sa dostavil na políciu z dôvodu, aby predložil poštovné peňažné poukazy zo dňa 11.03.2015, kedy svojej manželke zaslal sumu 705 € a zo dňa 24.03.2015, kedy jej zaslal sumu 30 €. Uviedol, že týmto uhradil všetko dlžné výživné od decembra 2012, vrátane bežného výživného za apríl 2015.

Svedkyňa - poškodená XXXXX uviedla, že niekedy koncom septembra 2012 sa odsťahovala od manžela aj s deťmi k svojej matke. Dodala, že manžel na výživu a výchovu syna neprispieval. K sviatku mu kúpil botasky a jedenkrát sa stalo, že vyplatil nedoplatok za škôlku vo výške asi 5 €. Asi jedenkrát spravil nákup za približne 10 € a to bolo všetko. Dodala, že o maloletého XXXXX je riadne postarané a tento núdzou netrpí. Dňa 18.03.2015 potvrdila, že jej obvinený zaslal peňažným poukazom sumu 705 € a následne dňa 27.03.2015 potvrdila prevzatie sumy 30 € od obvineného. 

	Skutočnosť, že obvinený poškodenej zaslal spolu sumu 735 € potvrdzujú fotokópie poštových poukazov na č. l. 37 vyšetrovacieho spisu. 

Podľa § 86  odsek 1 písmeno a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu. 

Keďže obvinený XXXXX využil možnosť ustanovenia § 86 odsek 1 písmeno a) Trestného zákona a svoju vyživovaciu povinnosť voči synovi XXXXX dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jela Gaštanová
prokurátorka